ગઈ કાલે પ્રી-ક્વૉર્ટરના પ્રથમ દિવસની પ્રથમ મૅચમાં ચૅમ્પિયન ચરોતર રૂખીએ ઘોઘારી વીસા શ્રીમાળી જૈન સામે ૮૨ રનથી આસાન વિજય મેળવ્યો હતો. ટુર્નામેન્ટમાં સતત ચોથી જીત સાથે ચરોતર રૂખીએ વિજયકૂચ જારી રાખી હતી. સુંદર પર્ફોર્મન્સ વડે પ્રી-ક્વૉર્ટરમાં પ્રવેશેલી નવગામ વીસા નાગર વણિકની મજબૂત ટીમે વાગડ વીસા ઓસવાળ જૈન સામે ૯ વિકેટે કારમો પરાજય થતાં ટુર્નામેન્ટમાંથી વિદાય લેવી પડી હતી. શ્વાસ થંભાવી દેનારી રસપ્રદ મૅચમાં બ્રહ્મક્ષત્રિયની ટીમે એક સમયના મિડ-ડે કપ ૨૦૧૦ના વિજેતા અને જંગી સ્કોર ખડકવા માટે જાણીતી ટીમ કપોળને જીતવા માટેના ૮૭ રન બનાવવા હંફાવી દીધી હતી. છેલ્લા ૬ બૉલમાં ૬ રનની નેઇલ-બાઇટિંગ રસાકસીવાળી આ મૅચમાં બોલિંગ-સાઇડની ટીમ બ્રહ્મક્ષત્રિયને નિયત સમય કરતાં વધુ સમય લેતાં ૧૦ રનની પેનલ્ટી લાગી જતાં કપોળ ટીમને વિજેતા જાહેર કરવામાં આવી હતી. છેલ્લી અને વધુ એક રસપ્રદ મૅચમાં ખડાયતાએ જીત માટે ફેવરિટ ટીમ કચ્છી કડવા પાટીદારની મજબૂત બોલિંગ સામે છેલ્લા બૉલમાં બે રનની જરૂર હતી ત્યારે શાનદાર સિક્સરના વિનિંગ-શૉટથી જીત મેળવી હતી. ક્વૉર્ટર ફાઇનલમાં ખડાયતાનો સામનો હવે ૨૦૦૮ અને ૨૦૦૯ની વિજેતા ટીમ વાગડ વીસા ઓસવાળ જૈન સામે થશે.